સદ્‌ગુરુ ચૈતન્યાનંદસ્વામીને સ્વપ્નું આવ્યું જે, હું લક્ષ્મીનારાયણના મંદિરમાં દર્શન કરવા ગયો. ત્યાં જઈને લક્ષ્મીનારાયણ તથા રણછોડજી વગેરે સર્વે મૂર્તિનાં દર્શન કર્યાં અને દક્ષિણ તરફના મંદિરમાં શ્રીહરિકૃષ્ણ મહારાજની મૂર્તિ છે, તેમનાં દર્શન એક નજરે કર્યાં; ત્યાં એ મૂર્તિમાંથી શ્રીજીમહારાજ પ્રગટ થયા અને હસતાં હસતાં ચાલ્યા, તે મંદિર બહાર આવ્યા. ને જે ઠેકાણે મંદિર વચ્ચે કાચબો છે ત્યાં આવીને ઊભા રહ્યા. ત્યારે હું પણ ત્યાંથી ચાલ્યો અને મંદિર બહાર આવ્યો, ને મહારાજ પાસે હાથ જોડીને ઉત્તરમુખે ઊભો. ત્યાર પછી મહારાજ મારી સામું જોઈને હસ્યા અને એમ બોલ્યા જે, “હે ચૈતન્યાનંદસ્વામી ! તમારે કેમ છે ?” ત્યારે મેં કહ્યું જે, “હે મહારાજ ! તમારા પ્રતાપે કરીને બહુ સારું છે.” ત્યાં મહારાજ એક વાત કરે છે, એટલામાં આચાર્યશ્રી રઘુવીરજી મહારાજ પાસે આવીને પગે લાગ્યા. પછી શ્રીજીમહારાજ બોલ્યા જે, “આવો રામચંદ્રજી ! કેમ તમે સુખી છો ? તમારે શરીરે સુવાણ છે ?” એમ રઘુવીરજી મહારાજ સામું જોઈને શ્રીજીમહારાજ બોલ્યા. ત્યારે રઘુવીરજી મહારાજ કહે, “તમારા પ્રતાપે કરીને બહુ સારું છે.” ત્યાર પછી શ્રીજીમહારાજ સદ્‌ગુરુ ચૈતન્યાનંદસ્વામી સામું જોઈને બોલ્યા જે, “હે સ્વામી ! આ રઘુવીરજી મહારાજને અમે ભરતખંડના રાજા કર્યા છે અને અમારી ગાદી સોંપી છે; માટે બહુ મોટા છે.” એવું શ્રીજીમહારાજે સદ્‌ગુરુ ચૈતન્યાનંદ સ્વામીને કહ્યું. ત્યારે સદ્‌ગુરુ ચૈતન્યાનંદસ્વામી કહે, “હે મહારાજ ! તમારી ગાદી સોપી તે સારું કર્યું. એ રામચંદ્રજી બહુ મોટા છે.” ત્યાર પછી સ્વામી સ્વપ્નામાંથી જાગ્યા. પછી ચૈતન્યાનંદસ્વામીને સ્વપ્નમાં જે રીતે શ્રીજીમહારાજે દર્શન દીધાં તથા જે રીતે બોલ્યા તથા રઘુવીરજી મહારાજની મોટ્યપ કહી, તે વાત વિચારીને હૈયામાં બહુ આનંદ પામ્યા. પછી ઊઠીને નાહી—ધોઈ સદ્‌ગુરુ ગોપાળાનંદસ્વામીને આસને બેસવા ગયા. અને ત્યાં પોતાને રાતે સ્વપ્નું આવ્યું હતું, તે વાત વિસ્તારીને કહેતા હવા. તે વાત સાંભળીને સદ્‌ગુરુ ગોપાળાનંદ સ્વામી વગેરે સર્વે સાધુ બહુ રાજી થયા. ।।૩૬।।